## Pravilnik o načinu i postupcima gospodarenja otpadom koji sadrži azbest

### NN 42/2007 (23.4.2007.), Pravilnik o načinu i postupcima gospodarenja otpadom koji sadrži azbest

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**1389**

Na temelju čl. 104. st. 1. točka 4. Zakona o otpadu (»Narodne novine« br.
178/04, 111/06) ministrica zaštite okoliša, prostornog uređenja i graditeljstva
donosi

## PRAVILNIK

### O NAČINU I POSTUPCIMA GOSPODARENJA OTPADOM KOJI SADRŽI AZBEST

I. OPĆE ODREDBE

Članak 1.

Ovim Pravilnikom propisuju se način i postupci sprječavanja onečišćenja okoliša
azbestom, i načini i postupci gospodarenja otpadnim azbestom i otpadom koji
sadrži azbest.

Članak 2.

Cilj ovog Pravilnika je određivanje mjera u svrhu sprječavanja i smanjenja
onečišćenja azbestom, uspostava sustava gospodarenja otpadom koji sadrži azbest,
u svrhu zaštite ljudskog zdravlja i okoliša sukladno ovom Pravilniku i ostalim
propisima kojima se uređuje zaštita zdravlja i okoliša.

Članak 3.

Odredbe ovog Pravilnika odnose se na otpadni sirovi azbest i otpad koji sadrži
azbest iz Dodatka 1. ovog Pravilnika

*Definicije*

Članak 4.

Pojmovi uporabljeni u ovom Pravilniku imaju sljedeće značenje:
(1) *Azbest* znači sljedeće vlaknaste silikate:
– krokidolit (plavi azbest)
– aktinolit
– antofilit
– krizotil (bijeli azbest)
– amozit (smeđi azbest)
– tremolit.
(2) *Sirovi azbest* znači proizvod koji se dobiva primarnim drobljenjem azbestne
rude.
(3) *Upotreba azbesta* znači djelatnosti koje uključuju rukovanje količinom
sirovog azbesta od preko 100 kg godišnje i koje se odnose na:
a) proizvodnju sirove azbestne rude, osim svih procesa koji su u izravnoj vezi s
kopanjem rude, i/ili
b) proizvodnju proizvoda koji sadrže azbest:
– azbestni cement ili proizvodi od azbestnog cementa
– azbestni frikcijski proizvodi
– azbestni filtri
– azbestni tekstil
– azbestni papir i karton
– azbestne spojke
– azbestni ambalažni materijali
– azbestni materijal za ojačanja
– azbestne podne obloge
– azbestna punila.
(4) *Obrada proizvoda* koji sadrže azbest znači djelatnosti kod kojih se oslobađa
azbest u okoliš različitu od uporabe azbesta.
(5) *Otpad koji sadrži azbest* (u daljnjem tekstu: azbestni otpad) je otpadni
sirovi azbest i svaka tvar ili predmet koji sadrži azbest i azbestna vlakna,
azbestna prašina nastala emisijom azbesta u zrak kod obrade azbesta ili tvari,
materijala i proizvoda koji sadrže azbest koje posjednik odbacuje, namjerava ili
mora odbaciti.
(6) *Obrađivač* je svaka pravna ili fizička osoba registrirana i ovlaštena za
obavljanje djelatnosti obrade proizvoda koji sadrže azbest, uklanjanje građevina
i konstrukcija i instalacija koje sadrže azbest čijom djelatnošću stalno ili
povremeno nastaje azbestni otpad.
(7) *Proizvođač* je svaka pravna i fizička osoba koja upotrebljava azbest u smislu
3. stavka ovog članka i čijom registriranom djelatnošču stalno ili povremeno
nastaje azbestni otpad.
(8) *Čvrsto vezani azbestni otpad* je azbestni otpad specifične mase veće od 1000
kg/m3.
(9) *Slabo vezani azbestni otpad* je azbestni otpad specifične mase manje od 1000
kg/m3.
(10) *Površinsko očvršćivanje* je postupak vezanja azbestnih vlakana na površini
materijala slojem veziva koje je jednako ili jednako učinkovito kao vezivo koje
veže azbestna vlakna u čvrsto vezanom azbestnom otpadu, ili vezivom koje
učinkovito sprječava oslobađanje azbestnih vlakana u okoliš slabo vezanog
azbestnog otpada.
(11) *Postupak otvrdnjavanja azbesta* je postupak u kojem se azbestna prašina,
otpadni sirovi azbest ili slabo vezani azbestni otpad homogeno miješaju s
cementom ili drugim hidrauličkim vezivom i s njim vežu tako da se postigne
tlačna čvrstoća od najmanje 10 N/mm2 i spriječi oslobađanje azbestnih vlakana u
okoliš.
(12) *Postupak uništavanja azbestnih vlakana* je postupak kemijske, toplinske ili
mehaničke obrade azbestnog otpada uslijed koje iz azbesta nastaju drugi spojevi
ili minerali ili azbest izgubi svoju vlaknastu strukturu.

II. SPRJEČAVANJE ONEČIŠĆENJA AZBESTOM

Članak 5.

(1) Emisija azbesta u zrak, ispust azbesta u vode i nastanak krutog otpada koji
sadrži azbest moraju se spriječiti ili smanjiti na izvoru u mjeri u kojoj je to
razumno provedivo.
(2) Proizvođač i obrađivač moraju osigurati sve potrebne mjere da se emisija
azbesta u zrak, ispusti azbesta i materijala koji sadrži azbest u vode, odnosno
stvaranje otpada koji sadrži azbest spriječe, odnosno svedu na najmanju moguću
mjeru sukladno ovom Pravilniku i posebnim propisima.
(3) Na postrojenja koja u proizvodnji koriste azbest primjenjuju se mjere i
granične vrijednosti iz posebnih propisa kojima se propisuju granične
vrijednosti emisija u zrak odnosno ispusta u vode uz obvezu primjene najboljih
raspoloživih tehnika.

Članak 6.

(1) Proizvođač azbestnog cementa dužan je osigurati obradu i recikliranje svih
otpadnih tekućina koje nastanu kao posljedica procesa proizvodnje azbestnog
cementa.
(2) Ukoliko recikliranje iz stavka 1. ovog članka nije moguće, proizvođač je
dužan poduzeti sve mjere da zbrinjavanje otpadne tekućine koja sadrži azbest ne
prouzroči dodatna onečišćenja okoliša sukladno posebnim propisima.
(3) U svrhu provedbe stavka 2. ovog članka moguće je ispuštanje ukupne
suspendirane tvari za vrijeme postupaka čišćenja i održavanja postrojenja prema
posebnom propisu.

*Sprječavanje onečišćenja azbestom iz prerade proizvoda koji sadrže azbest*

Članak 7.

(1) Korisnik proizvoda koji sadrže azbest dužan je osigurati sve potrebne mjere
sukladno posebnim propisima da djelatnosti koje uključuju korištenje proizvoda
koji sadrže azbest ne prouzroče onečišćenje okoliša azbestnim vlaknima ili
prašinom.
(2) Proizvođač i obrađivač dužni su osigurati sve potrebne mjere za sprečavanje
onečišćenje okoliša azbestnim vlaknima ili prašinom nastalih njihovom
djelatnošću sukladno posebnim propisima.
(3) Osobe iz stavka 2. ovog članka moraju izraditi plan uklanjanja azbesta ili
materijala koji sadrže azbest iz građevina, konstrukcija ili uređaja koji sadrže
azbest kojim će se posebno urediti:
– u najvećoj mogućoj mjeri odstranjivanje azbesta ili materijala koji sadrže
azbest prije nego što se pristupi uklanjanju građevine, konstrukcije ili uređaja
– primjena svih potrebnih mjera zaštite zdravlja i sigurnosti radnika te obveza
upotrebe posebne zaštitne opreme sukladno posebnim propisima o zaštiti na radu.

*Praćenje stanja*
Članak 8.

(1) Proizvođači azbesta moraju osigurati redovna mjerenja emisija u zrak odnosno
ispusta tekućina iz postrojenja na koje se primjenjuju granične vrijednosti iz
članaka 5. i 7. ovog Pravilnika i posebnih propisa.
(2) U svrhu provedbe obveze iz stavka 1. ovog članka proizvođači azbesta
primijeniti će metode uzorkovanja i analize sukladno posebnom propisu.

III. GOSPODARENJE OTPADOM KOJI SADRŽI AZBEST

Članak 9.

(1) Gospodarenje azbestnim otpadom je obavljanje djelatnosti skupljanja,
prijevoza, privremenog skladištenja, i zbrinjavanja odnosno obrade ili odlaganja
azbestnog otpada.
(2) Proizvođač i obrađivač dužni su zbrinuti azbestni otpad o vlastitom trošku.
(3) Proizvođač i obrađivač dužni su voditi očevidnik o nastanku i tijeku
azbestnog otpada prema posebnom propisu.

*Prijevoz i odlaganje azbestnog otpada*
Članak 10.

(1) Azbestni otpad namijenjen prijevozu mora se prije prijevoza obraditi
površinskim očvršćivanjem ili postupkom otvrdnjavanja ili uništavanja azbestnih
vlakana tako da se spriječi oslobađanje azbestnih vlakana u okoliš.
(2) Azbestni otpad namijenjen prijevozu mora se prije prijevoza zapakirati tako
da se spriječi ispuštanje azbestnih vlakana i azbestne prašine u okoliš.
(3) Privremeno skladištenje azbestnog otpada mora se provoditi na način da se u
najvećoj mogućoj mjeri spriječi onečišćenje okoliša ispuštanjem azbestnih
vlakana i/ili azbestne prašine.
(4) Azbestni otpad mora se prije odlaganja prethodno obraditi, pakirati ili
prekriti na način da se izbjegne ispuštanje čestica azbesta u okoliš.

Članak 11.

(1) Spremnici i ambalaža koja sadrži azbestni otpad moraju biti vidljivo
označeni prema posebnom propisu.
(2) Slabo vezani azbestni otpad mora se nepropusno pakirati u ambalažu od
polietilenske folije debljine najmanje 0,4 mm.

Članak 12.

(1) Osoba koja prevozi i/ili odlaže otpad koji sadrži azbestna vlakna ili
prašinu mora osigurati da tijekom utovara i istovara, prijevoza i odlaganja ne
dođe do ispuštanja tih vlakana ili prašine u zrak ili izlijevanja tekućina koje
sadrže azbestna vlakna sukladno posebnim propisima koji se odnose na prijevoz
opasnih tvari.
(2) Osoba koja odlaže otpad koji sadrži azbestna vlakna i/ili prašinu mora
osigurati odlaganje tog otpada na odlagalištima predviđenima za odlaganje otpada
sukladno posebnom propisu.
(3) Obrađeni azbestni otpad iz stavka 2. koji se sastoji od pretežno organskih
tvari može se spaljivati u spalionicama otpada.

Članak 13.

(1) Azbestni otpad se na odlagalištu mora odlagati isključivo na mjesta vidljivo
označena i namijenjena za odlaganje otpada koji sadrži azbest.
(2) Dovoz do mjesta namijenjenog za odlaganje azbestnog otpada mora biti uređen
tako da se otpad s vozila neposredno pretovaruje na mjesto namijenjeno odlaganju
otpada koji sadrži azbest.
(3) Odlagatelj azbestnog otpada mora osigurati da se otpad ne raspršuje te da se
po odlaganju odmah prekriva.
(4) Odlagatelj azbestnog otpada dužan je voditi očevidnik o nastanku i tijeku
otpada i voditi podatke o količini, vrsti, načinu obrade odloženog azbestnog
otpada te mjestu gdje je azbestni otpad odložen.

IV. PRIJELAZNE I ZAVRŠNE ODREDBE

Članak 14.

Dodatak 1. tiskan je uz ovaj Pravilnik i čini sastavni dio ovog Pravilnika.

Članak 15.

Ovaj Pravilnik stupa na snagu osam dana nakon objave u »Narodnim novinama«.

Klasa: 351-01/07-04/9
Urbroj: 531-08-1-2-07-1
Zagreb, 16. travnja 2007.

Ministrica
**Marina Matulović Dropulić. dipl. inž. arh**., v. r.

DODATAK 1.

OTPAD KOJI SADRŽI AZBEST

**I. Čvrsto vezani azbestni otpad – građevinski otpad koji sadrži azbest i
pretežito anorganske tvari:**1. Azbestcementni proizvodi:
– ravne ili valovite ploče velikog formata
– fasadne i krovne ploče malog formata
– azbestno cementna galanterija (posude za raslinje itd)
– cijevi za visoko i niskogradnju
– cijevi za vodoopskrbu i odvodnju
2. Azbestnocementna prašina i azbestnocementni mulj
– prašina i mulj iz obrade azbestcementa
3. Kočione obloge i pločice koje sadrže azbest, i drugi kruti anorganski otpad
koji sadrži azbest:
– kočione obloge i pločice za vozila i industrijsku uporabu
– obloge sklopova
4. Otpad obrađen metodama otvrdnjavanja koji sadrži azbest:
– azbest nanesen brizganjem i/ili navlačenjem otvrdnut anorganskim vezivom
– obrađene lake građevinske ploče, vatrootporne ploče i ploče za zaštitu od
požara
– obrađeni azbestni papiri i kartoni
– drugi obrađeni slabo vezani otpad koji sadrži azbest poput azbestnih traka i
tkanina
 **II. Čvrsto vezani azbestni otpad – građevinski otpad koji sadrži pretežito
organske tvari nastao u postupcima prerade azbesta:**1. Materijali onečišćeni azbestnim vlaknima
– konstrukcijski elementi i naprave koji se koriste kod uklanjanja materijala
koji sadrže slabo vezani azbest
– podne obloge, tekstil, zavjese
– folije
– izolacijski materijali
– radna zaštitna odjeća
2. Građevinski kemijski proizvodi koji sadrže azbest
– spojni kitovi, površinski kitovi
– punila i zalivne mase
– brtvene mase
– plastične mase i lijepila
– boje
3. Drugi otpad koji sadrži azbest s pretežno organskim tvarima
– podne obloge
– kiselootporne posude
– velike gume za vozila
4. Otpadni azbest otvrdnjen anorganskim vezivima
 **III. Slabo vezani azbestni otpad – izolacijski materijali koji sadrže azbest**1. Otpad koji sadrži azbest nastao pri rekonstrukciji ili održavanju dijelova
građevina ili uređaja
2. Prašina koja sadrži azbest, azbestna prašina i azbestni mulj:
– čestice prašine iz filtarskih uređaja
– sirovi azbest iz prerade azbesta
– slabo-vezani materijali koji sadrže azbest iz uređaja i građevinskih elemenata
– azbestni mulj nastao pri pročišćavanju otpadnih voda ili razgrad­nji građevina
i uređaja koje sadrže slabo vezani azbest
3. Lake ploče koje sadrže azbest:
– lake građevinske ploče
– vatrootporne ploče
– ploče za zaštitu od požara
4. Tekstil i filterski materijali koji sadrže azbest
– trake, gibljive cijevi, tkanine, odjeća za zaštitu od visokih temperatura
– azbestne ploče i brtvila
– azbestni papir i karton.

Pravilnik, NN 42/2007-1389
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)